የዓደዋ ድልን ምክንያት በማድረግ የአማራ ክልል መካከለኛና ከፍተኛ የመንግሥት የሥራ ኃላፊዎች ደም ለገሡ።
የአማራ ክልል የብልጽግና ፓርቲ ሰልጣኝ ከፍተኛ እና መካከለኛ የሥራ ኃላፊዎች የዓድዋ የድል በዓልን ምክንያት በማድረግ ደም ለግሰዋል። ደም የለገሱት በባሕር ዳር ከተማ እየሰለጠኑ የሚገኙ የሥራ ኃላፊዎች ናቸው። ኢትዮጵያውያን ከ124 ዓመታት በፊት ሞተው ትውልድ አስቀጥለዋል። የእነርሱ ልጆች ደግሞ በታሪካዊው ቀን ደም ለግሰዋል።ደም የለገሱ የብልፅግና ፓርቲ ሰልጣኞች እና የክልሉ ከፍተኛና መካከለኛ የሥራ ኃላፊዎች ለአብመድ እንደገለፁት ‹‹ደም በመለገስ የሰው ሕይወት ማትረፍ ስላለብን ቀኑን በማሰብ ሰጥተናል። በታሪካዊው ቀን ደም በመለገስ ተሳታፊ በመሆናችን ደስተኞችም ዕድለኞችም ነን›› ብለዋል።ወደፊትም ደም የመለገስ ተግባራቸውን እንደሚቀጥሉ ተናግረዋል። ወጣቱ ለወገኖቹ አስተዋፅኦ ማድረግ አለበት ያሉት የሥራ ኃላፊዎቹ ሁሉም ሰው ሕይወት የማትረፍ ሥራ መሥራት እንዳለበት አሳስበዋል። በመሰዋዕትነት ቀን ደም ሰጥቶ ሕይወትን መታደግ ዕደለኛነት መሆኑንም ተናግረዋል። ‹‹በቀጣይ በአጋጣሚ ብቻ ሳይሆን በታቀደ መንገድ እንለግሳለን›› ብለዋል የሥራ ኃላፊዎቹ።‹‹የብልጽግና ዘመን ላይ ነን›› ያሉት የሥራ ኃላፊዎች ችግሮችን በመፍታት ሕዝብን ወደ ብልፅግና ማራመድ እንደሚገባም አስገንዝበዋል። ‹‹የዓድዋ ድል ሀገር መውደድን ያስተምራል፤ ሀገር መውደድ ማለት ደግሞ ግዑዙን ነገር መውደድ ማለት አይደለም›› ያሉት የሥራ ኃላፊዎቹ ‹‹ቀደምቶቻችን ደምና አጥንት፣ ነፍስ ጭምር ሰጥተዋል፤ እኛ ደግሞ በዘመኑ የሚጠበቅብንን ጥቂት አስተዋጽኦ እናደርጋለን›› ብለዋል።